

**ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ ՔԱՂԱՔԱՇԻՆՈՒԹՅԱՆ, ՏԵԽՆԻԿԱԿԱՆ ԵՎ ՀՐԴԵՀԱՅԻՆ ԱՆՎՏԱՆԳՈՒԹՅԱՆ ՏԵՍՉԱԿԱՆ ՄԱՐՄՆԻ**

 **ՂԵԿԱՎԱՐԻ ՏԵՂԱԿԱԼ**

**Ո Ր Ո Շ ՈՒ Մ N ՏԾ/Ք/804-2022-Ա/2/06**

**Վարչական տույժ նշանակելու մասին**

**Ք․ Երևան «30» օգոստոսի 2022թ․**

 Ես՝ ՀՀ քաղաքաշինության, տեխնիկական և հրդեհային անվտանգության տեսչական մարմնի (այսուհետ՝ Տեսչական մարմին) ղեկավարի տեղակալ Արազ Պապիկյանս, ուսումնասիրելով Տեսչական մարմնի Կոտայքի տարածքային բաժնի կողմից իրականացված ստուգումների արդյունքում 2022 թվականի հուլիսի 29-ին կազմված թիվ ՏԾ/Ք/804-2022-Ա ստուգման ակտը և վարչական վարույթի նյութերը՝

 **ՊԱՐԶԵՑԻ**

 Տեսչական մարմնի ղեկավարի 17․06․2022թ․ թիվ ՏԾ/Ք/804-2022-Ա հանձնարարագրի հիման վրա Տեսչական մարմնի Կոտայքի տարածքային բաժնի կողմից 2022 թվականի հուլիսի 13-ից 14-ն ընկած ժամանակահատվածում ստուգումներ են իրականացվել ՀՀ, Կոտայքի մարզ, Նոր Արտամետ, 2-րդ փող․, 1-ին նրբ․, հ․1 հասցեում մանկապարտեզի կառուցման՝ քաղաքաշինության բնագավառում իրավական ակտերի պահանջների կատարման և պահպանման նկատմամբ՝ 2021 թվականի հուլիսի 13-ից 2022 թվականի հուլիսի 14-ն ընկած ժամանակահատվածի համար։

 Իրականացված ստուգումների արդյունքում 29․07․2022թ․ կազմվել է թիվ ՏԾ/Ք/804-2022-Ա ստուգման ակտը, համաձայն որի՝ 7-ից 1 առանցքում ընկած բոլոր թվով 4 աստիճանավանդակները կառուցվել են նախագծին ոչ համապատասխան։ Նշված խախտումների վերաբերյալ տեխնիկական և հեղինակային հսկողների կողմից շինարարության վարման մատյանում գրառումներ չի կատարել։ Նոր Արտամետ համայնքի նախկին ղեկավարի կողմից նախագիծը հաստատվել է սահմանված կարգի խախտումով։

 Այսինքն՝ հեղինակային հսկող՝ «ԽՈՅԱՆՔ» ՍՊ ընկերության (ՀՎՀՀ՝ 03018972) կողմից խախտվել է ՀՀ քաղաքաշինության նախարարի 1998 թվականի սեպտեմբերի 28-ի «Շինարարության նկատմամբ հեղինակային հսկողության իրականացման հրահանգ»-ը հաստատելու մասին թիվ 143 հրամանի 4․5 և 4․7 կետերի պահանջներըը, որոնց համար «Քաղաքաշինության բնագավառում իրավախախտումների համար պատասխանատվության մասին» ՀՀ օրենքի 11-րդ հոդվածով նախատեսված է վարչական պատասխանատվություն։

 Վերոնշյալ վարչական իրավախախտման վերաբերյալ գործի քննությունը տեղի է ունեցել 08․08․2022թ․, որին մասնակցել է «ԽՈՅԱՆՔ» ՍՊ ընկերության տնօրեն Էդուարդ Գարուշի Հովսեփյանը։ Վերջինս որևէ առարկություն չի ներկայացրել։

 ՀՀ վարչապետի 2018 թվականի հունիսի 11-ի N 730-Լ որոշման հավելվածի 1-ին կետի համաձայն՝ Հայաստանի Հանրապետության քաղաքաշինության, տեխնիկական և հրդեհային անվտանգության տեսչական մարմինը վերահսկողություն և օրենքով սահմանված այլ գործառույթներ իրականացնող Կառավարությանը ենթակա մարմին է, որն օրենքով սահմանված կարգով կիրառում է պատասխանատվության միջոցներ քաղաքաշինության, տեխնիկական և հրդեհային անվտանգության, տրանսպորտի, էներգետիկայի, պետական և տեղական նշանակության գեոդեզիական և քարտեզագրական աշխատանքների և հողօգտագործման բնագավառներում` հանդես գալով Հայաստանի Հանրապետության անունից:

 Նույն որոշման հավելվածի 11-րդ կետի 4-րդ ենթակետի համաձայն՝քաղաքաշինության բնագավառում Տեսչական մարմինը լիազորված է օրենքով սահմանված դեպքերում և կարգով նշանակելու վարչական տույժեր (․․․․)։

 ՀՀՇՆ I-3.01.01-2008 **«Շինարարական արտադրության կազմակերպման աշխատանքների կատարում** շինարարական նորմերը հաստատելու մասին թիվ 11-Ն որոշման հավելված Ա-ով հաստատված է աշխատանքների ընդհանուր մատյանի ձևը և վարման կարգը։

 Նույն հրամանի 72-րդ կետի համաձայն՝ աշխատանքների ընդհանուր մատյանի էջերը համարակալվում և կարվում են, տիտղոսաթերթը ձևակերպվում է անհրաժեշտ ստորագրություններով, հավաստագրվում շինարարական կազմակերպության կնիքով:

ՀՀ քաղաքաշինության նախարարի 1998 թվականի սեպտեմբերի 28-ի «Շինարարության նկատմամբ հեղինակային հսկողության իրականացման հրահանգ»-ը հաստատելու մասին թիվ 143 հրամանի 4․5 կետի համաձայն՝հեղինակային հսկողը հետևում է քաղաքաշինական օբյեկտի իրականացման համապատասխանությանը հաստատված նախագծի պահանջներին ու լուծումներին։

 Նույն հրամանի 4․7 կետի համաձայն՝հեղինակային հսկողըշինարարության վարման ընդհանուր մատյանի համապատասխան բաժնում գրանցում է նախագծային լուծումներից կատարված շեղումները (հավելված թիվ 2), այդ մասին տեղյակ պահելով Պատվիրատուին։

«Քաղաքաշինության բնագավառում իրավախախտումների համար պատասխանատվության մասին» ՀՀ օրենքի 11-րդ հոդվածի համաձայն՝շինարարության ընթացքում հեղինակային հսկողության պարտականությունը չկատարելը կամ խախտումներով կատարելը առաջացնում է տուգանքի նշանակում` սահմանված նվազագույն աշխատավարձի քսանապատիկի չափով:

Նույն օրենքի 4-րդ հոդվածի համաձայն՝ քաղաքաշինության բնագավառում իրավախախտումներ կատարելու համար կարող են կիրառվել`

ա) տուգանքի նշանակում

բ) քաղաքաշինական գործունեություն իրականացնելու լիցենզիայի գործողության կասեցում

գ) քաղաքաշինական գործունեություն իրականացնելու լիցենզիայի գործողության դադարեցում:

 Սույն օրենքի սահմաններում տույժ նշանակելն իրավախախտում կատարած իրավաբանական անձին չի ազատում այն պարտականության կատարումից, որի չկատարման համար նշանակվել է տույժ:

 Եթե իրավաբանական անձը սույն օրենքով սահմանված կարգով ենթարկվում է պատասխանատվության, ապա այդ նույն իրավախախտման համար ֆիզիկական անձը չի կարող ենթարկվել պատասխանատվության:

Նույն օրենքի 14-րդ հոդվածի համաձայն՝ սույն օրենքով նախատեսված խախտումներն արձանագրում և տուգանքներ է նշանակում տեսչական մարմինը: Խախտման վերաբերյալ արձանագրությունները քննում են և տույժ նշանակելու վերաբերյալ որոշումներն ընդունում է տեսչական մարմնի ղեկավարը կամ նրա տեղակալը:

 Այսպիսով, սույն վարչական գործում եղած ապացույցներով հիմնավորվել է ՀՀ, Կոտայքի մարզ, Նոր Արտամետ, 2-րդ փող․, 1-ին նրբ․, հ․1 հասցեում մանկապարտեզի կառուցման ընթացքում հեղինակային հսկող՝ «ԽՈՅԱՆՔ» ՍՊ ընկերության կողմից թույլ տրված վարչական իրավախախտման փաստը։

 Վերոգրյալի հիման վրա և ղեկավարվելով «Քաղաքաշինության բնագավառում իրավախախտումների համար պատասխանատվության մասին» ՀՀ օրենքի 4-րդ հոդվածի 1-ին մասի «ա» կետով, 11-րդ, 14-րդ և 18-րդ հոդվածներով՝

 **ՈՐՈՇԵՑԻ**

 1․ Հեղինակային հսկող՝ «ԽՈՅԱՆՔ» ՍՊ ընկերությանը ենթարկել վարչական պատասխանատվության՝ «Քաղաքաշինության բնագավառում իրավախախտումների համար պատասխանատվության մասին» ՀՀ օրենքի 11-րդ հոդվածի հատկանիշներով՝ վերջինիս նկատմամբ կիրառելով վարչական տույժ՝ տուգանք՝ 20.000 (քսան հազար) ՀՀ դրամ գումարի չափով։

 2․ Խախտումների վերացման վերաբերյալ «ԽՈՅԱՆՔ» ՍՊ ընկերությանը տալ պարտադիր կատարման ենթակա ցուցում՝ 15 օրյա ժամկետում վերացնելու արձանագրված խախտումները։

**Ծանոթություն․**

Սույն որոշումը օրինական ուժի մեջ է մտնում հրապարակման պահից (հանձնվելուց, հանձված համարվելու օրվանից) մեկ ամիս հետո, և նույն ժամկետում ենթակա է բողոքարկման՝  ՀՀ քաղաքացիական դատավարության օրենսգրքով սահմանված կարգով:

Տուգանքի գումարն անհրաժեշտ է վճարել ՀՀ պետական բյուջե՝ Հայաստանի Հանրապետության ֆինանսների նախարարության կենտրոնական գանձապետարանի՝ **900005001517** հաշվեհամարին:

Տուգանքի գումարը վճարելիս անհրաժեշտ է նպատակը դաշտում նշել որոշման համարը։

|  |  |  |
| --- | --- | --- |
|  |  |    **ԱՐԱԶ ՊԱՊԻԿՅԱՆ**  |